ગાંધીનગરનો વીઆઇપી ગાર્ડન એટલે પુનિત વન. આ જગ્યાએ વોકિંગ સ્ટ્રીટમાં વર્તમાન આઇએએસ ઓફિસરો ઉપરાંત નિવૃત્ત ઓફિસરો વોકિંગ માટે આવતા હોય છે. વહેલી સવાર અને મોડી સાંજ એ બન્ને તેઓના ફિક્સ ટાઇમ હોય છે. આ પુનિત વન, બીજા શબ્દોમાં તેને બિલીપત્ર વન કહે છે-- તેની માવજત કાબિલેદાદ છે. ફોરેસ્ટ વિભાગને સેલ્યુટ કરવાનું મન થાય તેવો આ ગાર્ડનને શણગાર્યો છે. આ પુનિત વન પછી શહેરના સેક્ટર-28માં આવેલા એક સમયના લોકપ્રિય ગાર્ડનને પણ ભૂલાવે તેવું ડેવલપમેન્ટ સરિતા ઉદ્યાનનું થયું છે. સાબરમતી નદી કિનારે રમણિય વિસ્તારમાં આવેલા આ ગાર્ડનને પહેલાં લવ ગાર્ડન કહેવાતો હતો કારણ કે આ ગાર્ડનની ઝાડી-ઝાંખરામાં પ્રેમીઓ તેમની પ્રેમક્રિડા કરતાં માલૂમ પડતાં હતા. કોઇ બાળકો સાથેનું પરિવાર આ ગાર્ડનમાં જાય તો તેમને શરમ આવે તેવી સ્થિતિમાં પ્રેમીઓ તેમની ક્રિડામાં મશગૂલ બનતાં હતા, પરંતુ હવે આ ગાર્ડનની સિકલ બદલી નાંખવામાં આવી છે. સરિતા ઉદ્યાનમાં હવે પ્રેમીઓ ઓછા અને બાળકો વધારે આવે છે, કારણ કે અહીં બાળકો માટે રમતગમતના સાધનોની જેટલી વ્યવસ્થા છે તેટલી ગાંધીનગરના કોઇ ગાર્ડનમાં નહીં હોય. નદી કિનારા વિસ્તારમાં વરસાદી સાંજે આ ગાર્ડનમાં મહાલવાનો મોકો અનેરો છે. હવે ડરશો નહીં, પ્રેમીઓ જે જગ્યાઓ પર બેસતા હતા તે જગ્યા સાફ અને ખુબસુરત બનાવી દેવામાં આવી છે.